DIRECȚIA BIODIVERSITATE

 Nr. înreg.: DB/

 **REFERAT DE APROBARE**

**la proiectul de ordin pentru aprobarea derogării în scopul cercetării științifice**

**pentru unele specii de pești**

O prioritate majoră în strategia autorității publice centrale pentru protecția mediului este conservarea durabilă a speciilor de floră și faună sălbatice, în conformitate cu prevederile Directivei 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică.

Prezentul proiect de ordin vizează derogarea pentru capturarea unor exemplare de specii de pești, în baza procedurii de acordare a derogărilor de la măsurile de protecție strictă a speciilor de floră și faună sălbatice.

Derogarea se acordă Fundației “Alex Găvan” în cadrul proiectului implementat de aceasta: *„Aspretele Trăiește”*, în scopul cercetării științifice, proiectul urmărind salvarea de la dispariție a aspretelui *(Romanichthys valsanicola)*;

La baza elaborării prezentului ordin au stat prevederile art.38 alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările și completările ulterioare, de asemenea și prevederile Ordinului ministrului mediului și al ministrului agriculturii, pădurilor și dezvoltării rurale nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună sălbatice.

Derogările se stabilesc de către autoritatea publică centrală pentru protecţia mediului, cu avizul Academiei Române, anual şi ori de câte ori este nevoie, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.

La stabilirea derogării au fost întrunite cumulativ condițiile prevăzute la art.1 alin.(3) din Procedura de stabilire a derogărilor de la măsurile de protecţie a speciilor de floră şi de faună sălbatice, aprobată prin Ordinul ministrului mediului și al ministrului agriculturii, pădurilor și dezvoltării rurale nr.203/14/2009, respectiv să nu existe o alternativă acceptabilă, iar măsurile derogatorii să nu fie în detrimentul menținerii populației într-o stare de conservare favorabilă.

Fundația “Alex Găvan” a solicitat prin adresa cu nr. R 42583/12.09.2025, urgentarea procedurii de acordare a derogării deoarece echipa de specialiști din cadrul proiectuilui are planificate acțiunile de pescuit științific în perioada cuprinsă între ultima săptămînă a lunii septembrie și prima săptămână a lunii octombrie 2025.

Proiectul de act normativ intră sub incidența prevederilor art. 7 alin. (13) din Legea nr. 52/2003 privind transparenţa decizională în administraţia publică, republicată, cu modificările ulterioare, conform cărora: „*în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării și anterior expirării termenului de 30 de zile lucrătoare*.”

Ținând cont de cele menționate anterior și având avizul favorabil al Academiei Române, nr. 337/6.08.2025 precum și avizul favorabil al Agenției Naționale pentru Mediu și Arii Naturale Protejate, nr.347/AG/29.05.2025, s-a elaborat proiectul de Ordin pentru aprobarea derogării în scopul cercetării științifice pentru unele specii de pești.

Având în vedere cele menționate propunem spre aprobare prezentul proiect de ordin.